Játsszunk közlekedési dugót!

Az iskolában keressünk egy nagyobb felületet, ahol van elég szabad hely.

Színes aszfaltkrétával vagy színes szigszalaggal jelezve alakítsunk ki egy úthálózatot, legyenek benne elágazások, esetleg körforgalom.

Állítsuk be a közlekedési sebességet (ezt előbb gyakoroljuk, pl. valamilyen ritmusos mondókára lépdelve).

Két-három gyereket elhelyezünk egy-egy kereszteződésénél, ők a közlekedési lámpák lesznek, a kezükben zöld vagy piros színes papírt tartva jelzik, hogy mehet-e a forgalom.

Egy gyerek a rendőr, aki megállíthatja az egyes autósokat. Amíg igazoltat, a többi autósnak várakozni kell.

Egy gyerek a baleset szerepét kapja, ha felemeli a kezét, az autósok megint feltorlódnak.

Ha nehezíteni akarjuk a játékot, tetszés szerint rajzolhatunk közlekedési táblákat az útvonalra, pl. sebességkorlátozást, egyirányú utcát, behajtani tilos táblát.

Az autósok (a többi gyerek) kedvük szerint mehetnek ide-oda a megengedett sebességgel, de előzni tilos!

Figyeljük meg, milyen gyorsan kialakul a sor, ha valamilyen akadályba (piros lámpa, rendőr, baleset) ütköznek.

Mi történik, ha nem indul el a zöld jelzésre azonnal az első autós?

Mi történik, ha valaki túl lassan vagy túl gyorsan megy?

Milyen problémát okoz, ha nincsenek összehangolva a jelzőlámpák?